KOMISIJAS PAZIŅOJUMS EIROPAS PARLAMENTAM, PADOMEI, EIROPAS EKONOMIKAS UN SOCIĀLO LIETU KOMITEJAI UN REĢIONU KOMITEJAI Komisijas turpmākie pasākumi saistībā ar MVU “TOP TEN” apspriešanos par ES tiesisko regulējumu /* COM/2013/0446 final */





Komisijas turpmākie pasākumi saistībā ar MVU “Top Ten” apspriešanos par ES tiesisko regulējumu 1. Ievads Mazajiem un vidējiem uzņēmumiem ir būtiska nozīme ekonomikas izaugsmē un jaunu darba vietu radīšanā.[1] Komisija gadu gaitā ir veikusi virkni pasākumu to atbalstam un turpina stiprināt savas darbības. Tas ietver 2011. gada novembra lēmumu veikt saskaņotus pasākumus, lai mazinātu normatīvo slogu, kas uzlikts MVU[2]. Saistībā ar šiem pasākumiem Komisija ir aicinājusi MVU 2012. gadā, izmantojot konferences un apspriešanās, noteikt tos ES tiesību aktus un tās tiesību aktu jomas, kas MVU ieskatā rada vislielāko slogu. MVU aktīvi piedalījās.[3] Pamatojoties uz šīm atbildēm, Komisija ir sagatavojusi sarakstu ar ES tiesību aktiem, kuri MVU un ieinteresēto personu organizāciju ieskatā rada vislielāko slogu.[4] Minētās iniciatīvas, ko dēvē par “Top Ten”, rezultāti līdz ar vairākām citām Komisijas veiktajām darbībām tika iekļauti marta paziņojumā “Lietpratīgs regulējums — reaģējot uz mazo un vidējo uzņēmumu vajadzībām”[5]. Dalībvalstis tika informētas par rezultātiem, arī izmantojot MVU sūtņu tīklu. Komisija ir apņēmusies sniegt tiešu un tūlītēju atbalstu MVU pausto bažu novēršanai. Eiropadome ir atzinīgi novērtējusi šo iniciatīvu un aicinājusi Komisiju iesniegt tai ziņojumu līdz jūnijam.[6] Šajā ziņojumā, reaģējot uz minēto pieprasījumu, norādītas turpmākās darbības attiecībā uz apspriešanās galvenajiem rezultātiem. Iniciatīvas “Top Ten” veiksmīgai īstenošanai vajadzīgs, lai likumdevēji un dalībvalstis atbalstītu šos centienus. Vairākas Komisijas darbības ir iekļautas tiesību aktu priekšlikumos, kurus likumdevēji šobrīd izvērtē. Padomei un Eiropas Parlamentam ir jānodrošina, ka šajos priekšlikumos saglabā MVU draudzīgus noteikumus un ka lēmumu pieņemšanas procesu nejauši nepapildina ar nevajadzīgu slogu. Šis nav vienreizējs pasākums. Tā ir daļa no lielākas REFIT ierosmes, kas atspoguļota Komisijas 2012. gada 12. decembra paziņojumā par ES tiesību aktu normatīvo atbilstību.[7] Komisija, izmantojot REFIT, turpinās darboties, lai samazinātu regulatīvo slogu un vienkāršotu tiesību aktus visās jomās, ņemot vērā ieinteresēto personu plašo ieguldījumu. TOP-10 rezultāti un turpmākie pasākumi Attiecībā uz katru no galvenajiem “Top Ten” tiesību aktiem Komisija jau ir veikusi pasākumus. Ja iespējams, Komisija pati ir rīkojusies tieši, lai risinātu šo jautājumu. Citās jomās, kur ir vajadzīgas pārmaiņas tiesību aktos, Komisija ir iesniegusi priekšlikumus. Tikai mazliet vairāk nekā puse no izklāstītajām darbībām ir tādas, attiecībā uz kurām Eiropas Parlamentam un Padomei ir nepieciešams rīkoties. Tāpat Komisija ir vai nu jau sākusi pārskatīt attiecīgos tiesību aktus vai plāno to pārskatīšanu, lai noteiktu pareizo rīcības modeli. MVU paustās bažas, kas netika iekļautas galvenajā “Top Ten” sarakstā, tiks izvērtētas plašākā regulatīvā sloga mazināšanas programmā — REFIT. Ziņojums par panākto progresu būs pieejams rudenī. 2.1 Darbības, ko Komisija jau pabeigusi, izmantojot savas pilnvaras Ķimikālijas Regula (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) MVU mums ziņo, ka: Tiem ir bažas par informācijas sniegšanas pienākumu sarežģītību un izmaksām, nekonsekventu piemērošanu dalībvalstīs un nepietiekamu saskaņotību ar tiesību aktiem, kas reglamentē konkrētas ķīmikālijas, piemēram, par bīstamu vielu izmantošanas ierobežošanu (RoHS), biocīdiem, endokrīnās sistēmas traucējumus izraisošām vielām un rotaļlietu drošumu. Komisijas atbilde: Komisija ir veikusi visaptverošu REACH pārskatīšanu, kas ietvēra analīzi par saikni un iespējamo pārklāšanos ar citiem ES tiesību aktiem, kas attiecas uz ķīmikālijām, kā arī par īpašām grūtībām MVU. Komisija 2013. gada martā pieņēma Komisijas Īstenošanas regulu[8], nosakot samazinātu ķimikāliju reģistrācijas iesnieguma maksu MVU — 35 % samazinājums attiecībā uz vidējiem uzņēmumiem, 65 % mazajiem uzņēmumiem un 95 % mikrouzņēmumiem. Turklāt tiek gatavoti turpmāki ieviešanas norādījumi un Eiropas Ķimikāliju aģentūra (ECHA) pēc Komisijas pieprasījuma ir iecēlusi MVU sūtni, lai ņemtu vērā MVU īpašās vajadzības visās to darbībās un nodrošinātu sarunu partneri ieinteresētajām personām. Lai uzlabotu saskaņotību starp REACH un citiem ķimikālijas reglamentējošiem tiesību aktiem gadījumos, kad ir konstatētas iespējamas pārklāšanās, Komisija centīsies mazināt līdz minimumam šādu pārklāšanos vai izvairīties no tās, aicinot ECHA, ja nepieciešams, sagatavot vadlīnijas, un izstrādājot īstenošanas tiesību aktus, jo īpaši laikā, kad tiek izvērtēti turpmāki ierobežojumi un vielas, kuras nepieciešams reģistrēt. Tā kā REACH ieviešana vēl nav pilnībā pabeigta, tad nolūkā nodrošināt juridisko stabilitāti un vienojoties ar daudzām uzņēmēju organizācijām, Komisija uzskata, ka turpmāka tiesību aktu grozījumu izdarīšana REACH pašreiz nebūtu lietderīga. 2.2 Komisijas priekšlikumi, attiecībā uz kuriem ES likumdevējam ir jārīkojas Datu aizsardzība Direktīva 95/46/EK par personas datu aizsardzību (pārskatīšana[9] saskaņā ar likumdošanas procedūru gaidāma pirmajā lasījumā Eiropas Parlamentā) MVU mums ziņo, ka: Jaunajā priekšlikumā regulai par vispārējo datu aizsardzību ir pārāk sīki izklāstīti pienākumi, ko tas uzliek personas datu apstrādātājiem. Koplēmuma procedūrā būtu jāsaglabā ierosinātajā reformā paredzētie izņēmumi no MVU pienākumiem. Galvenie šīs reformas ekonomiskie ieguvumi būs jūtami tikai uzņēmumiem, kas veic pārrobežu tirdzniecību, jo saskaņošana tiem būs izdevīgāka, bet uzņēmumiem, kas veic tirdzniecību tikai vietējā tirgū, būs jāveic papildu pienākumi. Komisijas atbilde: Komisija cieši sadarbojas ar Eiropas Parlamentu un Padomi, lai saglabātu izņēmumus MVU gadījumos, ja to veiktā personas datu apstrāde nerada īpašus riskus pilsoņu pamattiesībām un pamatbrīvībām. Komisija arī sadarbosies ar ES likumdevēju ar mērķi pilnveidot uz risku balstītās pieejas esošos elementus. Šis darbs būs vērsts uz to, lai precizētu par datu apstrādi atbildīgo personu pienākumus ar mērķi turpmāk vienkāršot regulējumu un samazināt nevajadzīgu administratīvo slogu, vienlaikus saglabājot augstu personas datu aizsardzības līmeni un par datu apstrādi atbildīgo personu juridisko pienākumu skaidrību. Nodarbinātība Direktīva 96/71/EK par darba ņēmēju norīkošanu darbā pakalpojumu sniegšanas jomā (papildu pasākuma[10] izskatīšana saskaņā ar likumdošanas procedūru gaidāma pirmajā lasījumā Eiropas Parlamentā). MVU mums ziņo, ka: Tie atbalsta precizēšanu un izpildi ar mērķi apkarot krāpšanu un negodīgu konkurenci. Šajā nolūkā tie ierosina ieviest iepriekšējas paziņošanas dalībvalstīm sistēmu par norīkošanu un pārskatīt MVU solidāro atbildību. Tās apgalvo, ka atbildība nesamērīgi ietekmēs MVU, jo tiem ir daudz mazākas spējas uzraudzīt, vai visi to apakšuzņēmēji ievēro attiecīgos tiesību aktus. Tāpat tie apgalvo, ka solidāra atbildība var būt šķērslis MVU darbības uzsākšanas jaunos tirgos. Komisijas atbilde: Izpildes direktīvas priekšlikumā, ko apspriež likumdošanas procedūras ietvaros, jau ir iekļauti pozitīvi elementi saistībā ar MVU un mikrouzņēmumiem, piemēram, uz risku balstītas pārbaudes, pastiprināti pienākumi uzņemošajām dalībvalstīm nodrošināt juridiskās informācijas pieejamību un lielāka juridiskā noteiktība, izmantojot ierobežotu kontroles pasākumu kopumu un administratīvās prasības, ko dalībvalstis var piemērot. Solidāra atbildība ir svarīgs pasākums, ko jau piemēro vairākās dalībvalstīs, lai nodrošinātu aizsardzību pret mazāk aizsargātu darba ņēmēju ļaunprātīgu izmantošanu un ekspluatāciju. Komisija atbalsta centienus panākt vienošanos likumdošanas procesā, jo īpaši attiecībā uz diviem galvenajiem strīdīgajiem jautājumiem (kontroles pasākumu saraksts un solidārā atbildība). Produktu drošums Direktīva 2001/95/EK par produktu vispārēju drošību (pārskatīšana[11] saskaņā ar likumdošanas procedūru gaidāma pirmajā lasījumā Eiropas Parlamentā) MVU mums ziņo, ka: Dalībvalstis piemēro produktu drošuma noteikumus un kontroles dažādos veidos. Ražotāja atbildība tiek uzskatīta par lielu slogu mazākiem uzņēmumiem un noteikumus par produktu izņemšanu no tirgus var interpretēt plaši. Sistēma ir dārga MVU un nenodrošina patērētājiem atbilstīgu informāciju un aizsardzību. Komisijas atbilde: Komisija 2013. gada februārī ierosināja aizstāt produktu vispārējās drošības direktīvu ar tieši piemērojamu regulu par patēriņa preču drošumu, lai nodrošinātu vienveidīgāku piemērošanu. Šajā priekšlikumā ir risināti daudzi no “Top Ten” minētajiem jautājumiem, samazinot atšķirības starp dalībvalstīm, tostarp vienkāršāks visbiežāk sastopamo prasību kopums un atbrīvojums no paziņošanas pienākuma attiecībā uz produktiem, kas rada riskus tikai atsevišķos gadījumos, par ko atbild uzņēmējs. Ierosinātā tirgus uzraudzības regula izveido vienotu sistēmu, izvairoties no divkāršas produktu pārbaudes un uzlabojot sadarbību starp iestādēm un ekonomikas dalībniekiem. Labāka tirgus uzraudzība arī palīdzēs aizsargāt atbildīgos MVU pret negodīgu konkurenci no prasībām neatbilstošiem produktiem. Priekšlikumos ņemtas vērā mazo uzņēmumu vajadzības, paredzot norādījumus un palīdzību MVU. Komisija izveidos sistēmu, lai regulāri apspriestos ar uzņēmējiem par īstenošanu, tostarp izmantojot tirgus uzraudzības forumu. Komisija arī centīsies likumdošanas procedūrā panākt iespējami lielāku skaidrību par produktu izņemšanu un izstrādāt pamatnostādnes, lai sniegtu atbalstu uzņēmumiem pirms šo noteikumu piemērošanas. Publiskais iepirkums Direktīva 2004/18/EK par to, kā koordinēt būvdarbu valsts līgumu, piegādes valsts līgumu un pakalpojumu valsts līgumu slēgšanas tiesību piešķiršanas procedūru (pārskatīšana[12] saskaņā ar likumdošanas procedūru gaidāma pirmajā lasījumā Eiropas Parlamentā) MVU mums ziņo, ka: ES direktīvās par publisko iepirkumu ir iekļautas apgrūtinošas prasības attiecībā uz MVU saimniecisko stāvokli, nepareiza kvalitātes kritēriju izmantošana, ko veic līgumslēdzējas iestādes, nosakot saimnieciski visizdevīgāko piedāvājumu, un grūtības, kas izriet no dažādu procedūru un prakses piemērošanas dažādās dalībvalstīs, neraugoties uz saskaņošanu. Ar piedāvājumu sagatavošanu saistītais birokrātiskais un administratīvais slogs ir šķērslis mazajiem uzņēmumiem, lai piedalītos atklātajos konkursos. Komisijas atbilde: Komisija 2011. gada decembrī ierosināja pārskatīt publiskā iepirkuma režīmu. Daži no ierosinātajiem grozījumiem tieši ietekmēs MVU piekļuvi publiskajam iepirkumam, tostarp koncesijas. Šī pārskatīšana ietver noteikumus, kas paredz pieņemt pašdeklarācijas atlases vajadzībām (tikai konkursa uzvarētājam būs jāiesniedz pilnīgi pierādījumi) un noteikumu, ka atlases kritēriju saraksts būs izsmeļošs. Ierobežojums ir ieviests attiecībā uz maksimālo apgrozījumu, kas vajadzīgs, lai piedalītos iepirkuma procedūrā, un kas nevar pārsniegt paredzamo līguma vērtību trīskāršā apmērā. Turklāt līgumslēdzējas iestādes tiks aicinātas sadalīt līgumus daļās, ļaujot piedalīties vairākiem pretendentiem, jo īpaši MVU, un tām būs jāsniedz pamatojums pretendentiem gadījumā, kad tas netiek darīts (principa “ievēro vai paskaidro” piemērošana). Komisijas priekšlikums paredz pakāpenisku pāreju uz e-iepirkumiem. Uzņēmumi varētu iepazīties ar konkursa iespējām tiešsaistē un iesniegt savus piedāvājumus elektroniski, kas vienkāršos procesu un palielinās pārredzamību. Visbeidzot, Komisija vērš uzmanību uz MVU bažām par to, ka turpinās publiskā iepirkuma procedūru un prakses sarežģītība dažādās dalībvalstīs, kas veicina administratīvo slogu. Profesionālo kvalifikāciju atzīšana Direktīva 2005/36/EK par profesionālo kvalifikāciju atzīšanu (pārskatīšana[13] saskaņā ar likumdošanas procedūru gaidāma pirmajā lasījumā Eiropas Parlamentā) MVU mums ziņo, ka: Šīs direktīvas noteikumi pārklājas ar pakalpojumu direktīvas noteikumiem, un MVU ir grūtības nošķirt pienākumus, kas izriet no abām regulām. Lai arī atsevišķi MVU ir pauduši gandarījumu par dažiem noteikumiem, kas iekļauti grozījumos, kurus pašlaik apspriež likumdošanas procedūras ietvaros, jo īpaši Eiropas profesionālās kartes ieviešana un Iekšējā tirgus informācijas (ITI) sistēmas vispārināšana[14], tomēr citi jaunie priekšlikumiem tiek apšaubīti, piemēram, daļēja piekļuve profesijām, kurām uzņēmējā dalībvalstī ir lielāka darbību joma, vai kvalifikāciju automātiska atzīšana attiecībā uz profesijām, kas saistītas ar veselību un drošību. Komisijas atbilde: Pārskatīšana garantē saskaņotību ar pakalpojumu direktīvu, jo īpaši nodrošinot, ka visa informācija un procedūras, kas saistītas ar kvalifikāciju atzīšanu, ir pieejamas vienā kontaktpunktā visām profesijām. Noteikumi par pagaidu mobilitāti tiks modernizēti, lai atvieglotu pakalpojumu sniegšanu. Priekšlikumā ir iekļauta Eiropas profesionālās kartes (EPK) ieviešana, pamatojoties uz ciešāku sadarbību tiešsaistē starp dalībvalstu iestādēm, pārbaudot kvalifikācijas un ieviešot jēdzienu “automātiska atzīšana”, tiklīdz lēmuma par atzīšanu termiņš ir beidzies. Automātiska atzīšana attieksies uz visām profesijām, kurās izmanto EPK, bet uzņēmējai dalībvalstij būs iespēja, ja vajadzīgs, pagarināt termiņu jo īpaši sabiedrības veselības un drošības iemeslu dēļ. Tas nodrošinās atzīšanas pieprasījumu ātrāku apstrādi un ļaus profesionāļiem sākt savu darbību bez kavēšanās. Daļēja piekļuve tiks izmantota, katru gadījumu izskatot atsevišķi, lai izvairītos no tā, ka atšķirības darbību jomā, kas rezervēta konkrētām profesijām uzņēmējā dalībvalstī, liedz profesionāļiem no piederības dalībvalstīm uzsākt profesionālo darbību uzņēmējā dalībvalstī. Uzņēmējas dalībvalsts kompetentajām iestādēm būs iespēja noraidīt daļēju piekļuvi svarīgu sabiedrības interešu aizsardzībai. Autotransports Regula (EEK) Nr. 3821/85 par reģistrācijas kontrolierīcēm, ko izmanto autotransportā (pārskatīšana[15] saskaņā ar likumdošanas procedūru gaidāma pirmajā lasījumā Eiropas Parlamentā) MVU mums ziņo, ka: Pienākums uzstādīt tahogrāfu rada izmaksas un pašreizējo tiesību aktu ievērošana ir apgrūtinoša administratīvā sloga ziņā. Transportlīdzekļus, kas nepārvietojas tālu no savas bāzes vietas, vajadzētu atbrīvot no šajā regulā noteiktās prasības. Komisijas atbilde: Tiesību aktu par tahogrāfiem pārskatīšana tika ierosināta, ņemot vērā inter alia ieteikumu, ko sniegusi augsta līmeņa darba grupa administratīvā sloga jautājumos. Komisijas priekšlikums paredzēja, ka pašreizējie izvēles izņēmumi, kas noteikti Regulā 561/2006 dažu kategoriju transportlīdzekļiem, būtu piemērojami vienotā 100 km rādiusā, ko aprēķina no transporta uzņēmuma bāzes vietas (no 50 km). Ir sasniegti likumdošanas procedūras pēdējie posmi, un jautājums par izņēmumiem ir bijis intensīvs apspriežu temats kā viens no pēdējiem jautājumiem pirms vienošanās panākšanas starp Parlamentu un Padomi. Galīgais rezultāts, kas vēl jāpieņem, varētu būt saskaņā ar Komisijas priekšlikumu, neskaitot tā saukto “amatnieku” izņēmumu (13. panta 1. punkta d) apakšpunkts), kas turpmāk būs obligāts — pretstatā citiem izņēmumiem. Tam vajadzētu uzlabot juridisko noteiktību visā Savienībā un palīdzēt ieinteresētajām personām un dalībvalstīm izvairīties no administratīvā sloga un sarežģītības. 2.3 Komisijas novērtējumi, kas jau uzsākti vai plānoti Nodarbinātība Padomes Direktīva 89/391/EEK par pasākumiem, kas ieviešami, lai uzlabotu darba ņēmēju drošību un veselības aizsardzību darbā. MVU mums ziņo, ka: Vispārējs pienākums dokumentēt risku novērtēšanu ir pārāk apgrūtinošs. Riska analīzi attiecībā uz zema riska pakāpes darbībām varētu veikt, neveicot dokumentēšanu. Izņēmumus un atvieglotas prasības vajadzētu piemērot pagaidu nodarbinātības gadījumā un attiecībā uz mikrouzņēmumiem. Gadījumos, ja vairāku tiesību aktu regulējums pārklājas, riska novērtējumus un (dubulto) riska novērtēšanas dokumentāciju vajadzētu atcelt. Komisijas atbilde: Arodveselības un darba drošības direktīvās lielā mērā ņemta vērā MVU specifika. Piemēram, Pamatdirektīva 89/391/EEK ļauj dalībvalstīm pielāgot riska novērtējuma dokumentēšanas pienākumus, ņemot vērā uzņēmumu darbības raksturu un lielumu. Viss acquis par veselības aizsardzību un drošību darbā (Direktīva 89/391/EEK un ar to saistītās 23 direktīvas) pašreiz tiek pilnībā pārskatīts (REFIT “derīguma pārbaude”) un ietvers īpašas MVU apspriedes. Šā ex post novērtējuma secinājumi būs pieejami pirms 2015. gada beigām. Dalībvalstis papildinās šo novērtējumu, iesniedzot īstenošanas ziņojumus līdz 2013. gada decembrim. Savos apsvērumos tām vajadzētu ņemt vērā MVU paustās bažas un ziņot par pasākumiem, kas tiem atvieglotu noteikumu izpildi. Direktīva 2008/104/EK par pagaidu darba aģentūrām MVU mums ziņo, ka: Šī direktīva nav atvieglojusi uzņēmumu pārrobežu darbību. Administratīvais slogs ir liels, jo īpaši dalībvalstu prasību dēļ. Piemēram, uzņēmumiem, kas vēlas darboties vairākās dalībvalstīs, joprojām ir jāreģistrējas katrā no šīm dalībvalstīm atsevišķi. MVU ierosina noteikt samērīgākas prasības, kas sekmē pārrobežu pakalpojumus, un pagaidu darba aģentūru darbību reglamentēt pakalpojumu direktīvā. Komisijas atbilde: Ziņojumu, kuru sagatavo, apspriežoties ar dalībvalstīm un sociālajiem partneriem, kas pārstāv Eiropas darba ņēmējus un darba devējus, paredzēts iesniegt 2013. gada decembrī. Šajā ziņojumā tiks ņemtas vērā MVU bažas un aspekti, kas saistīti ar regulatīvo slogu, un tajā īpaši tiks izvērtēts kā dalībvalstis ir ievērojušas prasību apzināt un pamatot esošos šķēršļus pagaidu darba aģentūru darbībai. Komisija apsvērs iespēju iekļaut ieteikumus dalībvalstīm katrai valstij piemērotos pasākumos 2014. gadam, ja Komisija novērtējumā par valstu sistēmām konstatēs, ka konkrēti regulatīvā sloga aspekti ir šķēršļi izaugsmei un konkurētspējai. Direktīva 2003/88/EK par konkrētiem darba laika organizēšanas aspektiem MVU mums ziņo, ka: Direktīva ir sarežģīta un neelastīga, jo īpaši attiecībā uz sezonas darbu vai gadījumā, ja uzņēmumi saskaras ar pēkšņām pieprasījuma izmaiņām. Izmaiņas dežūras laika uzskaitīšanā un atsauces perioda pagarināšana līdz 12 mēnešiem, lai aprēķinātu vidējo darba laiku nedēļā, sniegtu mazajiem uzņēmumiem lielāku rīcības brīvību. Pienākumu veikt darba laika uzskaiti vajadzētu dalīt starp darba devēju un darbinieku. Šī direktīva ir tik sarežģīta, ka MVU gandrīz neizbēgami nākas vērsties pēc specializētas juridiskās palīdzības, kas ir dārga. Komisijas atbilde: Tiek izstrādāts detalizēts ietekmes novērtējums, kurā īpaši tiks ņemtas vērā MVU paustās bažas. Pievienotās vērtības nodoklis Padomes Direktīva 2006/112/EK par kopējo pievienotās vērtības nodokļa sistēmu MVU mums ziņo, ka: Sistēma ir ļoti sarežģīta, ar dažādiem valsts procesuālajiem noteikumiem un nav vienkāršas, vienotas PVN deklarācijas. Tas attur MVU veikt pārrobežu tirdzniecību. PVN identifikācijas numuriem vajadzētu būt vienotiem. Pienākums pārrobežu tirdzniecības uzņēmumiem reģistrēties katrā no dalībvalstīm, uz kuru tie vēlas eksportēt, rada papildu slogu. PVN likmes maksimālā apmēra neesamība palielina sistēmas sarežģītību. Informācija un norādījumi ir nepietiekami. Komisijas atbilde: 2013. gada beigās ir plānots iesniegt priekšlikumu par standarta PVN deklarāciju, kura rezultātā uzņēmumiem, kas darbojas vairākās dalībvalstīs, būtu vieglāk izpildīt noteikumus. Turklāt ir sākts darbs ar dalībvalstīm par to, kā ieviest mazo vienoto kontaktpunktu attiecībā uz e-pakalpojumiem, kā arī apraides un telekomunikāciju pakalpojumiem. Mazo vienoto kontaktpunktu ieviešana 2015. gadā ir plānota tā, lai sakristu ar jauno noteikumu ieviešanu par piegādes vietu. Komisija sadarbosies ar dalībvalstīm, lai nodrošinātu, ka tā sniedz pienācīgu atbalstu uzņēmumiem no sākuma. Komisija atbalsta sistēmas paplašināšanu saskaņā ar tās 2004. gada priekšlikumu. Tomēr saskaņā ar Padomes nesen pieņemtajiem secinājumiem par PVN nākotni to var darīt tikai pēc tam, kad ir veikts mazo vienoto kontaktpunktu novērtējums. Tiks pastiprināts darbs pie ES PVN tīmekļa portāla izveides, sniedzot precīzu, ticamu un savlaicīgu informāciju par to, kā īstenot ES PVN sistēmas dažādās dalībvalstīs. Tas tiks panākts, rīkojot aktīvu apspriešanos ar dalībvalstīm un MVU, lai labāk atbilstu MVU vajadzībām ieviest praktiskus risinājumus, tostarp samērīgus pasākumus attiecībā uz pieejamo valodu versijām, pamatojoties uz detalizētu informāciju esošajā tīmekļa vietnē. Direktīva 2008/9/EK, ar ko nosaka sīki izstrādātus noteikumus pievienotās vērtības nodokļa atmaksāšanai MVU mums ziņo, ka: Tiem ir bažas par to, ka dalībvalstis nereaģē uz pieprasījumiem par PVN atmaksu un to kavē. Komisijas atbilde: Komisija 2012. gadā rīkoja konferenci par uzlabotiem PVN atmaksas noteikumiem. Saskaņā ar pašreiz Komisijas rīcībā esošo informāciju sākotnējās problēmas ar PVN atmaksas sistēmu nav atrisinātas. Komisija ir gatava nodrošināt ātru un efektīvu uzraudzību gadījumā, ja rodas turpmākas problēmas. Atkritumi Direktīva 2008/98/EK par atkritumiem un Lēmums 2000/532/EK, ar kuru izveidots atkritumu un bīstamo atkritumu saraksts MVU mums ziņo, ka: Tiem ir bažas par atsevišķiem direktīvas aspektiem, piemēram, tiem nav skaidrs par to, kad atkritumi vairs nav atkritumi. Daži no tiem apgalvo, ka blakusproduktu definīcija neveicina inovācijas. Pastāv papildu problēmas saistībā ar dalībvalstīm, kas nosaka nevajadzīgas prasības (“pārmērīga reglamentēšana”) un nesniedz pietiekamas konsultācijas un norādījumus. Vajadzētu ieviest atbrīvojumus un atvieglotu kārtību, jo īpaši attiecībā uz ziņošanu un prasību par atkritumu nodošanas dokumentiem. Komisijas atbilde: Komisija veic ES atkritumu politikas un tiesību aktu pārskatīšanu saskaņā ar REFIT, kam jānoslēdzas 2014. gadā, lai noteiktu, vai tiesību aktos par atkritumiem ir nepieciešamas izmaiņas. Komisija sadarbosies ar dalībvalstīm un ieinteresētajām personām par praktiskas ievirzes un konsultāciju darbībām un sīkāk izpētīs konkrētus jautājumus, piemēram, administratīvā sloga samazināšanu saistībā ar atkritumu pārvadātājiem noteiktajām reģistrācijas prasībām, kas izriet no 26. panta Direktīvā 2008/98/EK. Komisija arī rīkosies, lai palielinātu MVU dalību Eiropas Resursu efektivitātes platformā[16]. Komisija 2014. gada sākumā organizēs semināru, lai apspriestu MVU paustās bažas attiecībā uz ES tiesību aktiem par atkritumiem. Regulation 1013/2006 par atkritumu sūtījumiem MVU mums ziņo, ka: Šī regula nav sekmējusi vienotā tirgus izveidi atkritumu izmantošanas un pārstrādes jomā, ievērojot ar tās īstenošanu un interpretāciju saistītās atšķirības dalībvalstīs. Vajadzētu veikt papildu pasākumus, lai nodrošinātu vienotu šīs regulas īstenošanu, pievēršot lielāku uzmanību bīstamajiem atkritumiem un mazāku uzmanību atkritumiem, kas nerada grūtības. Vajadzētu turpināt procedūru vienkāršošanu saistībā ar atkritumu pārvietošanu starp dalībvalstīm, uzticot veikt atkritumu apstrādes iekārtu pārbaudes un novērtēšanu saņēmējas dalībvalsts iestādēm. Komisijas atbilde: Lai turpinātu veicināt kopējo tirgu atkritumu izmantošanas un pārstrādes jomā, Komisija ir uzsākusi vairākas iniciatīvas, piemēram, atkritumu beigu kritēriju izstrādi, izslēdzot konkrētas atkritumu plūsmas (piemēram, metāls, stikls, varš) no ES tiesību aktu darbības jomas (tostarp no regulas par atkritumu sūtījumiem). Atbildot uz konkrētu ieteikumu, ko sniedza augsta līmeņa darba grupa administratīvā sloga jautājumos, Komisija ir aktīvi mudinājusi izmantot elektroniskās sistēmas atkritumu sūtījumu datu apmaiņai starp dalībvalstīm un nesen ir uzsākusi priekšizpēti par iespējamu ES mēroga elektronisko datu apmaiņas sistēmu. Lai palīdzētu nodrošināt vienveidīgāku regulas īstenošanu, pievēršot īpašu uzmanību problemātiskajām atkritumu plūsmām, Komisijas priekšlikumu pastiprināt atkritumu sūtījumu pārbaudes ir paredzēts iesniegt 2013. gada vidū. Priekšlikuma sabiedriskajā apspriešanā, kas tika veikta 2011. gadā, ieinteresētās personas pauda tam plašu atbalstu. Komisija ir ņēmusi vērā MVU bažas, sagatavojot šo priekšlikumu, un ir gatava izskaidrot, kā tas ir darīts pēc priekšlikuma pieņemšanas. 3. Secinājumi Komisija ir reaģējusi tieši uz MVU paustajām bažām. Mērķis ir pēc iespējas samazināt regulatīvo slogu, vienlaikus turpinot ievērot politikas mērķus un saglabājot juridisko stabilitāti. Komisija aicina ES likumdevēju, pieņemot ES regulu, un dalībvalstis — to īstenojot, nodrošināt to, ka tiesību akti ir pielāgoti MVU vajadzībām, jo īpaši ņemot vērā jau iesniegtos Komisijas priekšlikumus jomās, kas “Top Ten” apspriešanās rezultātā identificētas kā īpaši apgrūtinošas. Komisija saglabās uzsākto virzību sloga samazināšanai un vienkāršošanai savā REFIT programmā, par kuru tā ziņos rudenī. Tā uzraudzīs progresu savā gada progresa ziņojumā. [1] 20,7 miljoni MVU nodrošina vairāk nekā 65 % privātā sektora darbavietu. MVU ir visinovatīvāko uzņēmumu vidū, radot lielāko skaitu darbavietu un nodrošinot izaugsmi. Izņemot piekļuvi finansējumam un tirgiem, regulatīvais slogs ir viens no lielākajiem šķēršļiem mazo uzņēmumu darbības uzsākšanai un attīstībai. COM(2008)394. [2] COM(2011)803. [3] Šīs apspriešanās gaitā tika saņemtas 1000 atbildes, no kurām 779 ir no uzņēmumiem un 154 no to pārstāvības organizācijām COM (2013)122, SWD (2013)60. [4] Saraksts ir izveidots, apvienojot sarakstus par attiecīgi uzņēmumu un to pārstāvības organizāciju visbiežāk minētajiem 20 tiesību aktiem. No abos sarakstos visbiežāk minētajiem tiesību aktiem tika izveidots saraksts ar 14 tiesību aktiem. COM(2013)122, SWD (2013)60. [5] COM(2013)122. [6] Eiropadomes secinājumi — 2013. gada 14. marts, EUCO 23/13. [7] COM(2012)746. [8] Komisijas 2013. gada 20. marta Īstenošanas regula (ES) Nr. 254/2013, ar ko groza Regulu (EK) Nr. 340/2008 par maksājumiem Eiropas Ķimikāliju aģentūrai saskaņā ar Eiropas Parlamenta un Padomes Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH). [9] Priekšlikums Eiropas Parlamenta un Padomes regulai par personu aizsardzību attiecībā uz personas datu apstrādi un šo datu brīvu apriti — COM(2012)11 final. [10] Priekšlikums Eiropas Parlamenta un Padomes direktīvai, kas attiecas uz to, kā izpildīt direktīvu 96/71/EK par darba ņēmēju norīkošanu darbā pakalpojumu sniegšanas jomā — COM(2012)13. [11] Priekšlikums Eiropas Parlamenta un Padomes Regulai par patēriņa preču drošību un ar ko atceļ Padomes Direktīvu 87/357/EEK un Padomes Direktīvu 2001/95/EK — COM(2013)78. [12] Priekšlikums Eiropas Parlamenta un Padomes direktīvai par publisko iepirkumu — COM(2011)896 [13] Priekšlikums Eiropas Parlamenta un Padomes Direktīvai, ar ko groza Direktīvu 2005/36/EK par profesionālo kvalifikāciju atzīšanu un Regulu par administratīvo sadarbību, izmantojot Iekšējā tirgus informācijas sistēmu — COM(2011)883. [14] http://ec.europa.eu/internal_market/imi-net/index_lv.html. [15] Priekšlikums Eiropas Parlamenta un Padomes regulai, ar ko groza Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006 — COM(2011)451. [16] http://ec.europa.eu/environment/resource_efficiency/re_platform/